Vålerenga har i dag signert 30 år gamle João Diogo Serpa Meira fra MLS-klubben Chicago Fire på en ettårsavtale.

Den portugisiske midtstopperen gjennom gikk den medisinske testen på Intility Arena fredag formiddag, og slutter seg til troppen umiddelbart.

Annonse:

Med en nyoperert Enar Jääger på sidelinja var det behov for en ekstra midtstopper, og da falt valget på spilleren med en fortid i portugisisk og amerikansk fotball.

Etter to sesonger i Major League Soccer gleder 30-åringen seg til å komme til Norge å spille for Vålerenga i Eliteserien.

- Jeg er veldig glad for å være på plass her i Vålerenga. Jeg har hatt to gode år i MLS og fått fin erfaring derfra, men nå starter et nytt kapittel i livet og jeg er klar, sier Meira.

Han kan bekle både midtstopperplassen og den defensive midtbanen, og er en spiller med en god pasningsfot og et godt blikk for spillet.

- Vi har vært på jakt etter en spiller med samme type profil som Enar Jääger. En med erfaring som kan brukes i flere posisjoner, og som i tillegg kan være en leder i gruppa. Vi så samtlige kamper João spilt i MLS i 2017 og har også fått gode tilbakemeldinger på kilder som er tett på ligaen, sier sportslig leder Jørgen Ingebrigtsen.

Vi ønsker João hjertelig velkommen til Vålerenga og gleder oss til å se han i aksjon.

Se intervju øverst i saken